DÔVODOVÁ SPRÁVA

	Návrh koncepcie tarifnej politiky vo verejnej doprave, vrátane metodiky pre internalizáciu externých nákladov dopravy, sa predkladá na základe uznesenia vlády č. 21/2000, bodu B.1.14 Prílohy, prijatému k aktualizácií a rozpracovaniu zásad štátnej dopravnej politiky SR. Súčasne, ako plnenie bodu B.1.5 Prílohy tohto uznesenia, tvorí súčasť materiálu „Návrh všeobecne záväzného predpisu určovania ekonomicky oprávnených nákladov, viazaných na realizáciu výkonov dopravy vo verejnom záujme“.
V Programovom vyhlásení vlády SR je otázka tarifnej politiky vo verejnej hromadnej preprave osôb orientovaná na liberalizáciu cestovného, ktoré sa bude riešiť premyslenou cenovou politikou, bez šokov a s udržaním sociálne únosnej miery.
Predložený návrh koncepcie tarifnej politiky vo verejnej doprave, vrátane metodiky pre internalizáciu externých nákladov dopravy, je prvým systémovým krokom Ministerstva dopravy, pôšt a telekomunikácií k plneniu tejto úlohy Programového vyhlásenia vlády, ktorá má nielen ekonomický, ale i sociálny rozmer, s významným politickým dopadom.
Riešenie tarifnej politiky vo verejnej preprave osôb musí rešpektovať niekoľko základných princípov:
- tarifná politika sa musí riešiť komplexne, s rešpektovaním ekonomických a sociálnych podmienok. Vzhľadom na  tempo sociálno-ekonomickej transformácie spoločnosti  navrhovaná koncepcia vytvára základné predpoklady pre jej komplexné riešenie systémom postupových krokov,
- tarifná politika sa musí riešiť tiež s ohľadom na integračné snahy SR, vo väzbe na predvstupovú stratégiu, navrhovaná koncepcia vytvára nevyhnutné podmienky pre postupné zreálnenie taríf vo verejnej osobnej doprave, pre postupnú liberalizáciu dopravného trhu a postupné približovanie vnútroštátnych taríf úrovni medzinárodných taríf, 
-  tarifná politika súvisí aj so zvyšovaním nákladového zaťaženia dopravy, vyplývajúceho zo zahrnutia celospoločenských nákladov vyvolaných dopravou. Medzi takéto náklady patria aj doteraz nepokryté externé náklady, hradené v súčasnosti spoločnosťou (škody na životnom prostredí, zdraví ľudí a pod.),
- riešenie problematiky tarifnej politiky je dlhodobý proces, ktorý úzko súvisí s riešením celého komplexu otázok vyplývajúcich z procesu transformácie autobusovej a železničnej dopravy a z procesu integrácie SR do európskych štruktúr.
Vychádzajúc z Programového vyhlásenia vlády a schválených zásad štátnej dopravnej politiky, kde je formulovaná už spomínaná téza o liberalizácií cestovného, je potrebné vytvoriť podmienky pre postupné dosiahnutie týchto cieľov:
- zohľadnenie každoročného vplyvu inflácie na výšku nákladových vstupov a jeho systémové premietnutie do ceny, použitím valorizačného mechanizmu,
- prechod na ekonomické ceny, s uvedením východiskových predpokladov,
- zabezpečenie podmienok garancie štátu za úhradu objektivizovanej straty z realizácie výkonov vo verejnom záujme, na báze EON (ekonomicky oprávnených nákladov),
- vymedzenie predpokladov na postupnú liberalizáciu cien, vo väzbe na pokračujúcu liberalizáciu dopravného trhu a kroky podporujúce postup integrácie SR do európskych štruktúr, v kontexte s vývojom príjmov obyvateľstva SR.
	Na naplnenie definovaných cieľov tarifnej politiky je nevyhnutné splniť rad úloh, ktoré sú z hľadiska časového definované ako krátkodobé a dlhodobé. 
Krátkodobé úlohy zahŕňajú dereguláciu cestovného v tých službách, ktoré nie sú predmetom verejného záujmu, transformáciu sociálnych zliav v doprave do transparentnejšieho režimu, zosúladenie poplatku za použitie dopravnej cesty pre všetkých jej užívateľov, uplatnenie kalkulácie EON (obsahujúcej ich dynamiku) pri úhrade straty z výkonov realizovaných vo verejnom záujme a uplatnenie valorizačného mechanizmu pri vecnom usmerňovaní cien cestovného, s akceptovaním sociálnej únosnosti. 
Dlhodobé úlohy sú orientované na integráciu cenovej úrovne verejných dopravných služieb do porovnateľnej základne, na uplatnenie inštitútu ekonomickej ceny dopravného výkonu, pričom úhrada straty z výkonov realizovaných vo verejnom záujme bude viazaná na jej výšku a na zosúladenie ponúk verejných dopravných výkonov s prepravným dopytom postupnou liberalizáciou cestovného. Až následne postupne internalizovať externé náklady dopravy a premietnuť ich do efektívnej cenotvorby.
	Definované ciele koncepcie tarifnej politiky a postupové kroky v podobe úloh, ktoré je nevyhnutné vykonať na ich splnenie, zabezpečia naplnenie všeobecného cieľa dopravnej politiky, a to zosúladenie prepravných potrieb obyvateľstva s dopravnou ponukou, v existujúcej a novo vytvárajúcej sa štruktúre verejných dopravných služieb. Zároveň sú v súlade s integračným procesom SR do Európskej únie, kde sú dopravno-politické princípy orientované na podporu verejnej hromadnej dopravy osôb za účelom trvalo udržateľného rozvoja mobility obyvateľstva.
V predloženej Koncepcii tarifnej politiky sú zahrnuté zmeny, ktoré sú pripravované v rámci procesu transformácie ŽSR a podnikov SAD. Postup transformácie ŽSR ako aj navrhované zmeny súvisiacich právnych predpisov, vychádzajú zo zásad štátnej dopravnej politiky, Programového vyhlásenia vlády Slovenskej republiky a odrážajú aj platné úpravy v tejto oblasti v Európskej únií. Pripravované  návrhy  právnych predpisov sú v súlade s pripravovanou novelou Smernice Rady EHS č. 91/440/EHS o rozvoji železníc Spoločenstva a reagujú na potrebnú zmenu financovania železničnej dopravy ako aj prispôsobenie železníc požiadavkám spoločného trhu v oblasti zabezpečenia nezávislosti riadenia železníc od štátu.
V oblasti verejnej autobusovej dopravy koncepcia vychádza z postupu, ktorý vyplýva z uznesenia č. 533/2000, ktoré prijala vláda k transformácii a privatizácii štátnych podnikov SAD. Realizáciou tohto uznesenia dôjde k zmene vlastníckych vzťahov, pričom sa predpokladá, že sa vytvorí priestor pre vstup investorov, ktorí zabezpečia potrebnú obnovu vozidlového parku a efektívnejšie využívanie majetku, ktoré sa musí odzrkadliť aj v zmene ekonomických podmienok fungovania podnikov SAD. 
Úspešnosť transformácie ŽSR a štátnych podnikov SAD je podmienená postupným vytvorením transparentného ekonomického prostredia pri zabezpečovaní základnej dopravnej obslužnosti, realizácii výkonov vo verejnom záujme a uplatňovaní sociálnych zliav, ktoré umožní efektívnu činnosť transformovaných dopravných organizácií  pôsobiacich v duchu prijatých zásad štátnej dopravnej politiky a platných postupov EÚ v tejto oblasti.
Vzhľadom na platnosť cenovej regulácie a priznávania sociálnych zliav, ako aj nevyhnutnosť úhrady strát za výkony vo verejnom záujme, bude zachovaná v privatizovaných spoločnostiach dočasná účasť štátu. Po zmene vlastníckych vzťahov bude potrebné doriešiť financovanie výkonov vo verejnom záujme v  mestskej a prímestskej hromadnej doprave tak, aby tržby za prepravu cestujúcich, vrátane úhrady výkonov vo verejnom záujme, pokrývali úroveň nákladov s primeranou mierou zisku.

Z hľadiska systémového prístupu k objektivizácii dopadu tarifnej politiky vo verejnej osobnej doprave na rovnovážnosť ekonomického a sociálneho prostredia spoločnosti je nevyhnutné:
•	aplikovať cieľovo dlhodobý mechanizmus úpravy taríf osobnej dopravy, ktorého úlohou je postupné približovanie úrovne taríf k úrovni ekonomickej ceny, porovnateľnej so zahraničím,
•	venovať zvýšenú pozornosť účinnej kontrole a evidovaniu nákladov a tržieb dopravcov zo strany štátnych orgánov, resp. určených nezávislých regulačných orgánov cestou systémového vyhodnocovania rozdielu medzi ekonomickou cenou a regulovanou cenou na báze ekonomicky oprávnených nákladov a vytvoriť tak podmienky pre  zabezpečenie efektívneho využívania verejných zdrojov na úhradu strát za výkony vo verejnej doprave,
•	dlhodobo akceptovať požiadavku na sociálnu únosnosť výšky cestovného, ktorá umožní zachovať primeranú mobilitu občanov SR spojenú s cestami do zamestnania, za vzdelaním a zabezpečením zdravotných, sociálnych a kultúrnych potrieb, pričom je potrebné vytvoriť legislatívne a inštitucionálne podmienky pre prenesenie zodpovednosti za základnú dopravnú obslužnosť na regionálnu úroveň,
•	trvalo vytvárať podmienky (ekonomické, technické, regulačné a pod.) pre optimalizáciu deľby prepravnej práce medzi verejnou a individuálnou dopravou, s rešpektovaním hranice cestovných nákladov užívateľov individuálneho motorizmu, z dôvodu zachovania cenovej výhodnosti verejnej hromadnej dopravy,
•	trvalo podporovať environmentálne priaznivé druhy dopravy, s využitím ťažiskového – nosného systému verejnej hromadnej dopravy osôb v príslušnom regióne, pri prioritnom rozvíjaní funkčnosti železničnej dopravy.

	Na základe záverov zo zasadnutia Rady hospodárskej a sociálnej dohody SR, zo dňa 30.3.2001, bol spracovaný „Dodatok“, v ktorom sú rozpracované základné pripomienky Konfederácie odborových zväzov, týkajúce sa definovania verejného záujmu vo verejnej osobnej doprave a rozšírenia pôsobnosti navrhovanej koncepcie tarifnej politiky aj na podniky MHD, ktoré sú v pôsobnosti miest – Bratislavy, Košíc, Prešova, Banskej Bystrice a Žiliny. 
	Dodatok ku koncepcií tarifnej politiky bol prerokovaný na mimoriadnom plenárnom zasadnutí Rady hospodárskej a sociálnej dohody SR dňa 12.4.2001, ktorá súhlasila s prerokovaným materiálom s pripomienkami a odporučila ho predložiť na rokovanie vlády SR. Zapracovaný je v časti 3.2 Výkony vo verejnom záujme „Koncepcie tarifnej politiky vo verejnej doprave“, predkladanej na rokovanie vlády SR.